Συνάντηση με την Βρετανική αστυνομία επιδιώκει ο ιδρυτής της WikiLeaks
ενώ ο Υπουργός Δικαιοσύνης των ΗΠΑ τονίζει ότι η αμερικανική εθνική ασφάλεια έχει τεθεί σε κίνδυνο
Ο δικηγόρος του ιδρυτή της ιστοσελίδας WikiLeaks, Τζούλιαν Ασάνζ, δήλωσε ότι επιδιώκει συνάντηση του πελάτη του με την Βρετανική αστυνομία για να συζητήσει ένταλμα σύλληψης, που έχει εκδοθεί από την Σουηδία, όπου καταζητείται προκειμένου να ανακριθεί αναφορικά με κατηγορίες σε βάρος του για βιασμό, σεξουαλική κακοποίηση και παράνομο καταναγκασμό. Ο δικηγόρος Μάρκ Στήβενς, δήλωσε ότι η αστυνομία τον κάλεσε για να τον ενημερώσει πως έχει πάρει το σχετικό ένταλμα από την Σουηδία. Ο κ. Στήβενς φέρεται στα Βρετανικά μέσα ενημέρωσης να δηλώνει ότι δεν έχουν απαγγελθεί κατηγορίες σε βάρος του Τζούλιαν Ασάνζ. Οι συνήγοροι υπεράσπισης του Ασάνζ αγωνίζονται κατά της έκδοσης του στη Σουηδία, γιατί φοβούνται ότι από εκεί θα εκδοθεί στις ΗΠΑ. Νωρίτερα, η ιστοσελίδα WikiLeaks δημοσίευσε απόρρητη λίστα, όπως την χαρακτηρίζει, με υποδομές και περιοχές ιδιαίτερου ενδιαφέροντος για την αμερικανική κυβέρνηση σ’ ολόκληρο τον κόσμο, εγκαταστάσεις που οι ΗΠΑ θεωρούν κρίσιμης σημασίας για τα συμφέροντα τους. Αμερικανοί και βρετανοί αξιωματούχοι υποστηρίζουν ότι η δημοσίευση της λίστας θέτει σε κίνδυνο ανθρώπινες ζωές. Η λίστα με τις κρίσιμης σημασίας εγκαταστάσεις για τα συμφέροντα των ΗΠΑ, που εμφανίζεται σε αμερικανικό διπλωματικό τηλεγράφημα του 2008, περιλαμβάνει τοποθεσίες κατασκευαστών εμβολίων σε ολόκληρη την Ευρώπη, καθώς επίσης υποθαλάσσια καλώδια, λιμάνια και σημαντικές πηγές μεταλλευμάτων και ενέργειας από την Ασία μέχρι την Βραζιλία. Ο Υπουργός Εξωτερικών της Βρετανίας, Γουίλιαμ Χέιγκ, αποκάλεσε την δημοσίευση της λίστας «ιδιαιτέρως καταδικαστέα» λέγοντας ότι ανοίγει τον δρόμο για τρομοκρατικές επιθέσεις κατά στόχων ζωτικής σημασίας. Σε άλλες εξελίξεις, ο Υπουργός Δικαιοσύνης των ΗΠΑ, Έρικ Χόλντερ, καταδίκασε την δημοσίευση χιλιάδων ευαίσθητων αμερικανικών εγγράφων από την ιστοσελίδα WikiLeaks, τονίζοντας ότι η εθνική ασφάλεια των ΗΠΑ και οι αμερικανοί πολίτες έχουν τεθεί σε κίνδυνο. Ο κύριος Χόλντερ είπε σε δημοσιογράφους την Δευτέρα στην Ουάσινγκτον ότι έχει εξουσιοδοτήσει μια σειρά σημαντικών διαδικασιών που θα δρομολογηθούν ως απάντηση στη διαρροή. Ο Υπουργός Δικαιοσύνης περιέγραψε την διαρροή των εγγράφων «υπεροπτική, άστοχη και σε τελική ανάλυση καθόλου επιβοηθητική». Όπως ο ίδιος τόνισε οι ΗΠΑ κάνουν ότι μπορούν για να εντοπίσουν τους υπεύθυνους για την διαρροή και να τους θέσουν υπόλογους ενώ ταυτόχρονα προσπαθούν να ελαχιστοποιήσουν την ζημιά για τους αμερικανούς πολίτες. Η ιστοσελίδα WikiLeaks πρόσφατα είχε δημοσιεύσει χιλιάδες έγγραφα σχετικά με τον πόλεμο στο Αφγανιστάν και το Ιράκ. Η τελευταία διαρροή απόρρητων διπλωματικών τηλεγραφημάτων εξόργισε τις κυβερνήσεις σε όλο τον κόσμο. Πολλά από τα 250 χιλιάδες μηνύματα χαρακτηρίζουν ηγέτες ξένων χωρών με ξεκάθαρο και ευθύ τρόπο ή εκφράζουν προσωπικές απόψεις που έρχονταν σε αντίθεση με τις επίσημες ανακοινώσεις.